****

GYŐRSÁG KÖZSÉG ÖNKORMÁNYZAT KÉPVISELŐ-TESTÜLETE

**Győrság Község Önkormányzat Képviselő-testülete**

**9084 Győrság, Országút u. 75.**

**Tel./Fax.: (96) 470-063; e-mail:** [**polgarmester@gyorsag.hu**](mailto:polgarmester@gyorsag.hu)

Jegyzőkönyv sorszám: 9/2023

Iktatószám: GYS/1160/2023

**J E G Y Z Ő K Ö N Y V**

**Készült:** Győrság Község Önkormányzat Képviselő-testületének

2023. augusztus 2. napján 18 órakor tartott nyílt testületi ülésről

**Helye:** Győrság Község Önkormányzata, Győrság, Országút utca 75.

**Jelen vannak:** Ferenczi Zsolt polgármester

Balogh László képviselő

Rendi Tamás képviselő

Szabó Győző képviselő

Szabó Krisztián képviselő

dr. Vanyus Gábor jegyző

Ferenczi Zsolt polgármester köszönti a megjelenteket és megállapítja, hogy az ülés határozatképes, mivel a hét szavazásra jogosultból öten megjelentek. Az ülést a polgármester megnyitja. A polgármester a napirendi pontokat felsorolja és javaslatot kér a kiegészítésre.

**Tervezett napirendi pontok:**

**1. A napirendi pontok elfogadása**

**2. Folyamatban lévő pályázatok**

**3. Jegyzői pályázat**

**4. Beiskolázási támogatás**

**5. A 2023. évi Falunap aktuális kérdései**

**6. Egyéb ügyek**

A napirend kiegészítésére javaslat nem érkezett. A polgármester a jegyzőkönyv vezetésére dr. Vanyus Gábor jegyzőt, a jegyzőkönyv hitelesítésére Rendi Tamás képviselőt kérte fel. A polgármester kérte a testületet, hogy amennyiben a napirendi pontokkal, a jegyzőkönyv-vezető és -hitelesítő személyével egyetért, határozzanak erről:

Kérdés és hozzászólás hiányában, a képviselő-testület 5 igen szavazat, tartózkodás és ellenszavazat nélkül egyhangúan elfogadta a

**52/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete az ülésre a meghívóban meghirdetett napirendi pontokkal, a dr. Vanyus Gábor személyével, mint jegyzőkönyv-vezető és Rendi Tamás képviselő, mint jegyzőkönyv-hitelesítő személyével egyetért.

*Felelős*: Ferenczi Zsolt polgármester

*Határidő*: folyamatosan

**2. Folyamatban lévő pályázatok**

Ferenczi Zsolt polgármester: Az orvosszolgálati lakás kialakításával kapcsolatos pályázat elszámolás alatt van. A legtöbb pályázatunkkal ez a helyzet, vagy hiánypótlásra szedjük össze éppen az iratokat. Halomalján az új négy és félméter széles út elkészült. A tegnapi nagy esőt szépen elvezette, biztonságosan lehet közlekedni rajta. Az út két végébe 7,5 tonna határig behajtási korlátozást jelző táblákat fogunk kihelyezni. Az állandó színpadunknál már csak az asztalos munkák vannak hátra. A kövezése sokáig tartott. A padozat is hiányos még. Az áramot már bevezették. A temetőnyilvántartás elkészült. Az adatok felviteléhez még szükség van a laptop és a fényképezőgép beszerzésére. Az adatfelvétel megcsúszott amiatt, mert sok helyen nyertes cégünk végezte ugyanezt a feladatot. Voltak problémáink a közfoglalkoztatottakkal. Nem megfelelő viselkedés, munkakerülés. Egyik dolgozónknak ezek miatt június 30. napjával felmondtunk. A papírjait már megküldte az államkincstár, melyeket részletesen regisztráltunk az átadásukig. A külterületi utas pályázatunkra a közbeszerzési eljárás a jövő héten indul.

**3. Jegyzői pályázat**

Ferenczi Zsolt polgármester: A jegyzőnkkel megegyezés születetett arról, hogy augusztus 31. napjával a jogviszonya a közös hivatalnál megszűnik. Már csak a forma kérdéses, hogy áthelyezésre vagy megszűnésre kerül sor. Feltételes módon a két havi bért fizetünk ki számára. A jegyzői állásra pályázatot írtunk ki, melynek határideje augusztus 10. napján lejár. Ezt követően bőven lesz időnk a beadott pályázatokról való döntésre.

**4. Beiskolázási támogatás**

Ferenczi Zsolt polgármester: Javaslom, hogy a tavalyi és a korábbi éveknek megfelelően támogassuk az életvitelszerűen Győrságon élő és a helyi intézménybe járó gyermekek szüleit. Tavaly 81 gyermek kapott fejenként tizenötezer forintos támogatást. Az aktuális költségvetésbe a várható összeget mindig beépítjük. A támogatás célja, hogy a helyiek lehetőleg a Fiath János Általános Iskolába járassák a gyermekeiket. Húszezer forinttal számolva a végösszeg másfél millió forint körül alakul..

A képviselőtestület név szerinti szavazáson 5 igen szavazat, 0 ellenszavazat és 0 tartózkodás mellett meghozta az alábbi

**53/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete az önkormányzat 2023. évi költségvetésének a terhére 20.000,-Ft. (húszezer forint) beiskolázási támogatásban részesíti valamennyi győrsági lakos gyermeket, akik a Fiáth János Általános Iskolába Győrságon, vagy Töltéstaván járnak. Azon gyermekek, akik a Fiáth János Általános Iskola győrsági tagozatába járnak, akkor is jogosultak a támogatásra, ha nem helyi illetőségűek.

*Felelős*: Ferenczi Zsolt polgármester

*Határidő*: azonnal

**5. A 2023. évi Falunap aktuális kérdései**

Ferenczi Zsolt polgármester: Arra szeretném kérni a lovasverseny szervezőit, hogy a rendezvényt este 20 óráig próbálják meg lebonyolítani. Azt követően kezdődik a színpad ünnepélyes átadása, a főzőverseny eredményhirdetése, valamint a fő eseményre is közvetlenül az után kerül sor. A Marcus Security négy emberrel fogja a rendet biztosítani 19-től 23 óráig. A polgárőrök feladata a parkolás irányítása lesz. Az öltöző használata csak a fellépők számára lesz biztosítva. Még bizonytalan, mennyien fogják a rendezvényt meglátogatni. Úgy vélem, valamennyi szomszéd utcával együtt 250 autó bőven elfér. A színpad átadásakor emlékplakettet fogok adományozni a községünkért kiemelt munkát végző személyeknek, mellyel harmincezer forintos ajándékutalvány jár. A kiválasztott kilenc személy név szerint: Takács Ferenc sportköri elnök, Károlyné Mohácsi Dorottya és Rendiné Halmos Esztella Orsolya hivatali dolgozók, Bíró Richárd parkgondnok, Baracskai Zoltán polgárőr elnök, Kukorelli Beatrix olasz tolmács, Szabó Krisztián képviselő úr, Németh Lajos tervező és Bugyenszkiné Szemerédi Erzsébet. A jutalmazáshoz kérem a testület hozzájárulását.

A képviselőtestület név szerinti szavazáson 4 igen szavazat, 0 ellenszavazat és 1 tartózkodás mellett meghozta az alábbi

**54/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete Győrság községért végzett kiemelkedő tevékenységük elismeréséül Takács Ferenc sportköri elnök, Károlyné Mohácsi Dorottya és Rendiné Halmos Esztella Orsolya hivatali dolgozók, Bíró Richárd parkgondnok, Baracskai Zoltán polgárőr elnök, Kukorelli Beatrix olasz tolmács, Szabó Krisztián önkormányzati képviselő, Németh Lajos tervező és Bugyenszkiné Szemerédi Erzsébet részére emlékplakettet és 30 ezer forint ajándékutalványt adományoz.

*Felelős*: Ferenczi Zsolt polgármester

*Határidő*: azonnal

Szabó Krisztián képviselő: Szeretném kifejezni köszönetemet az elismerésért!

Rendi Tamás képviselő: Olasz testvértelepülésünkről idelátogatók programjának a megszervezésért és lebonyolításáért a testület nevében szeretném kifejezni elismerésem a polgármester úrnak.

**6. Egyéb ügyek**

Ferenczi Zsolt polgármester: Az új önkormányzati telkeknél a villanyvezeték Halomalján elkészült, a víz- és csatornavezetékek kiépítése folyamatban van. A kiállások a Búzavirág utca folytatásánál elkészültek, Halomalján még folyamatban van. A második 250 méter gázvezetéket is fektetik. A körforgalomnál felleltek egy régi vízvezetéket, melynek eltávolítása 4-5 millió forint pluszköltséget okoz. Hétfőtől megkezdik a körforgalom kivitelezését, mely várhatólag szeptemberben készül el.

A tervezett útjavításokat Vaszari Lászlóék elvégezték, valamint az Öreg utcai járda és korlát garanciális javítására is sor került.

Jó hír, hogy a Szeiber-féle ház tulajdoni lapjáról végre lekerültek a terhek. Eladók elidegenítési szándékukat fenntartják. Szeiber Lajos lakhatási helyzetét a saját eszközeinkkel meg fogjuk oldani.

Az Országút u. 74. szám alatti szolgálati lakás a bérleti szerződésnek megfelelően ki lett festve, s a kulcsokat is visszaadta a doktornő, aki július 1. napján költözött be az orvos-szolgálati lakásba. Egy jelentkező adta be kérelmét a lakás használatára: Baracskai Eszter, aki két gyermekével költözne be a lakásba. Javaslom, hogy a bérleti díj a piaci és a szociális érték között kerüljön megállapításra.

Szabó Győző képviselő: Az ideális összeg 60 ezer forint.

A képviselőtestület név szerinti szavazáson 3 igen szavazat, 0 ellenszavazat és 2 tartózkodás mellett meghozta az alábbi

**55/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete a Győrság, Országút u. 74/A. szám alatti, a győrsági belterület 375/4/A/4 helyrajzi számú, 82 m2 alapterületű összkomfortos lakást Baracskai Eszter (Győrság, Országút u. 10/A.) részére adja bérbe havonta 60.000,-Ft. (hatvanezer forint) bérleti díjért és felhatalmazza a polgármester, hogy a bérleti szerződést nevezett személlyel megkösse. A közüzemi szolgáltatók díjai a bérlőt terhelik.

*Felelős*: Ferenczi Zsolt polgármester

*Határidő*: azonnal

Ferenczi Zsolt polgármester: A belső ellenőrzési jelentést belső ellenőrünk megküldte. Marginális hibákat jeleztek, az értékelés jeles. A jelentést a képviselőknek az ülést követően kiküldjük. Szavazni így a következő ülésen tudunk róla.

Szervezzük az erdélyi túrát testvértelepülésünkre, Székelyszentlélekre. Négy éve nem jártunk ott szervezett úton. Eddig 35 fő jelentkezett – 40 főtől lenne rentábilis. Idén Észak-Erdély felől utaznánk. Két buszos cégtől kértem be ajánlatot, amik elég tetemes összegekről szólnak: 1,6 millió forintról. A túra várható időpontja: szeptember 21-25. napjai.

Ferenczi Zsolt polgármester: Az iskolánkban a tornaterem felújításra szorul. Nyílászárócserét tervezünk. A kapott ajánlatban 8 ablakcsere árából kettőt elengedtek. Az épület nem a mi tulajdonunk. A végösszeg bruttó másfélmillió forint. Biztonsági üvegből készül. A padló cseréje 3,5 millió forintba, a kerítés javítása másfél millió forintba kerülne. Ehhez jönnek még a világítás rekonstrukciója, amire 800 ezer forintban kaptam ajánlatot. A teljes összeg 6,3 millió forint. A fenntartó Győri Tankerületi Központ igazgatója, dr. Nagy Adél a jövő héten érkezik a helyszínre. Javaslatom az lesz, hogy a díjat felezzük meg egymás között. Ha nem vállalják, az ablakok cseréjét és a tornaszoba festését mindenképp be kell vállalnunk.

A képviselőtestület név szerinti szavazáson 5 igen szavazat, 0 ellenszavazat és 0 tartózkodás mellett meghozta az alábbi

**56/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete vállalja, hogy a Fiath János Általános Iskola Győrsági Tanintézményének felújításához (tornaterem ablakcseréje, fóliázása, padlócsere, kerítésjavítás, világítás-rekonstrukció) szükséges 7.940.333 forint összeg felét kifizeti, amennyiben az épület tulajdonosát képviselő Győri Tankerületi Központ vállalja az összeg másik felének a kifizetését.

*Felelős*: Ferenczi Zsolt polgármester

*Határidő*: azonnal

Ferenczi Zsolt polgármester: A zárt ülésen tárgyalandó lakáscélú kölcsön adható összegének módosításához kérem a testületet, szavazzunk az erről szóló 9/2006. sz. rendelet módosításáról. A maximum adható összeget 400 ezer forintra emelnénk.

A polgármester javaslatára a képviselő testület 5 igen szavazat, tartózkodás és ellenszavazat nélkül egyhangúan elfogadta a

**8/2023. (VIII.2.) számú önkormányzati rendeletét a lakáscélú helyi támogatásokról szóló 9/2006. (IV.25.) sz. rendelet módosításáról.**

A rendelet a jegyzőkönyv mellékletét képezi.

Rendi Tamás képviselő: Az Árpád utcába miért került ki a 7,5 tonnás tehergépjárműveket behajtását korlátozó tábla?

Ferenczi Zsolt polgármester: Saját utcánk állagának, felületének a védelmében! Ha kérnek, egyedileg adható felmentés a korlátozás alól. Az elsődleges cél az volt, hogy ne arra szállítsák a betont az ámándi szőlészet kialakításához.

Rendi Tamás képviselő: Az Árpád és Közép utcák kereszteződésénél elsőbbségadási táblát kellene kihelyezni.

Ferenczi Zsolt polgármester: Nem szükséges, mivel a KRESZ szabályozza az ott fennálló helyzetet – a nem szilárd burkolatú útról érkezőnek elsőbbséget kell adni a szilárd útburkolatú útról érkező autónak.

Végül egy további telek eladásáról sikerült megegyezni az érdekődővel. Kérem, a szerződés aláírásához a testület felhatalmazását.

A képviselő-testület 5 igen szavazat, tartózkodás és ellenszavazat nélkül elfogadta a

**57/2023. (VIII.2.) Képviselő-testületi határozatot,** mely szerint

Győrság Község Önkormányzat Képviselő-testülete elhatározta a győrsági belterület 809/31 hrsz-ú ingatlan értékesítését 8.500.000,-Ft.+ÁFA (nyolcmillió-ötszázezer forint + ÁFA), azaz 10.795.000,-Ft. (tízmillió-hétszázkilencvenötezer forint) vételár ellenében Böcskei Attila Sándor (9064 Vámosszabadi, Madarász tér 2/a, 1. em. 4a.) vevő számára és felhatalmazza a polgármestert, hogy a tulajdonátruházáshoz szükséges adásvételi szerződés(ek)et megkösse és aláírja.

Felelős: Ferenczi Zsolt polgármester

Határidő: azonnal

Egyéb észrevétel hiányában Ferenczi Zsolt megköszönte a részvételt és a nyílt ülést azonos napon 19 óra 30 perckor bezárta.

K. m. f.

……………………………………. ………………………………………

Ferenczi Zsolt dr. Vanyus Gábor

*polgármester*  *jegyző*

Jegyzőkönyv hitelesítő:

......………………………………….. Rendi Tamás

*képviselő*